| "Hei rakas"Behm |
| --- |
| Singlen "Hei rakas" kansikuva |
| Singlen tiedot |
|  Julkaistu | 20. syyskuuta 2019 |
|  Tekijä(t) | Rita Behm |
|  Tuottaja(t) | Behm, Sakke Aalto, Kashwell |
|  Tyylilaji | pop |
|  Kesto | 03.31 |
|  Levy-yhtiö | Warner Music Finland |
| Listasijoitukset |
| Suomi 1. (44/2019) |
| Behmin muut singlet |
|  | "Hei rakas"2019 | "Tivolit"2020 |

**Hei rakas** on suomalaislaulaja Behmin kappale, joka julkaistiin singlenä Warner Music Finlandin kautta 20. syyskuuta 2019. Behm on itse säveltänyt ja sanoittanut kappaleen sekä tuottanut sen yhdessä Sakke Aallon ja Kashwellin kanssa. Tyyliltään kappale on poppia. "Hei rakas" on Behmin ensimmäinen oma single, mutta hän on aiemmin laulanut ja toiminut yhtenä säveltäjistä myös Pikku G:n "Solmussa"-kappaleella.

Kappale on syntynyt vedonlyönnin tuloksena. Behm oli lyönyt kesällä 2018 vetoa tuottajansa Sakke Aallon kanssa siitä, kumpi kirjoittaa paremman rakkauslaulun.

Noin kuukausi julkaisunsa jälkeen "Hei rakas" nousi Suomen virallisen singlelistan ensimmäiselle sijalle ja vietti listan kärjessä yhteensä yhdeksän viikkoa. Se oli yksi vuoden 2019 soitetuimmista kappaleista Spotifyssa. Seuraavan vuoden maaliskuuhun mennessä kappaletta oli kuunneltu palvelussa lähes 10 miljoonaa kertaa ja se oli kerännyt triplaplatinalevyyn oikeuttavan määrän striimauksia kaikissa suoratoistopalveluissa. Kappaletta soitettiin paljon myös radiossa ja se nousi tammikuussa 2020 radiosoittolistan kärkeen. RadioMedia valitsi sen vuoden ensimmäiseksi "Kuukauden radiobiisiksi" sen tavoitettua 28,8 miljoonaa kuuntelijaa tammikuun aikana.

Behm esitti kappaleen ensimmäistä kertaa televisiossa Uuden Musiikin Kilpailun finaalissa 7. maaliskuuta 2020.

Suomen Musiikkikustantajat palkitsivat "Hei rakas" -kappaleen "Vuoden biisi 2020" -palkinnolla 7. syyskuuta 2020.

"Hei rakas" -single rikkoi nelinkertaisen platinarajan lokakuussa 2020. Kappale oli tuolloin ollut Suomen virallisella top 50 -singlelistalla yli vuoden yhtäjaksoisesti.

Kappale voitti parhaan biisin Emman vuoden 2021 gaalassa. Se oli myös Teostolle ilmoitettujen tietojen valossa vuoden 2020 toiseksi soitetuin suomalainen kappale yli 10 000 soitolla radiossa, televisiossa ja keikoilla.

Tammikuussa 2022 *Helsingin Sanomat* pyysi yli 70:ää suomalaista musiikkialan vaikuttajaa nimeämään korkeintaan 20 itselleen juuri sillä hetkellä tärkeintä laulua paremmuusjärjestyksessä, minkä perusteella lehti laati sadan parhaan laulun listan. "Hei rakas" ylsi kokonaistuloksissa sijalle 41.

Lähteet
-------

1. 1 2 3  Behm – Hei rakas Musiikkituottajat. Viitattu 6.5.2020.
2. ↑  Hei rakas – Single by Behm Apple Music. Viitattu 6.5.2020. (englanniksi)
3. 1 2  Kuukauden radiobiisi tammikuussa on Behmin "Hei Rakas"  4.2.2020. RadioMedia.  Arkistoitu 8.8.2020. Viitattu 6.5.2020.
4. 1 2  Määttänen, Juuso: Kuka kumma on Behm? Laulaja teki alkuvuoden isoimman suomalaisen hitin, mutta jopa hänen ikänsä on vaikea selvittää *Helsingin Sanomat*.  18.2.2020. Viitattu 6.5.2020.
5. ↑  Julkisuutta välttelevä artistitulokas Behm taktikoi uransa tarkkaan – ainoastaan jättihitti syntyi vedonlyönnistä  10.7.2020. Yle Uutiset. Viitattu 16.7.2020.
6. ↑  Hei rakas -jättihitin tehnyt Behm julkaisee toisen singlensä *Stara*.  11.3.2020. Viitattu 6.5.2020.
7. 1 2  Gullichsen, Anni: Hei rakas -jättihitillään hurmaava Behm esiintyy UMK:ssa – jo toistamiseen  20.2.2020. Yle. Viitattu 7.5.2020.
8. ↑  Behmin Hei rakas saa arvoisensa tv-ensiesityksen UMK:n lavalla – katso koskettava esitys!  7.3.2020. Yle. Viitattu 7.5.2020.
9. ↑  Musiikkikustantajien palkinnot 2020 jaettiin *Musiikkikustantajat RY*. Viitattu 11.10.2020.
10. ↑  BEHMIN USKOMATON MENESTYS JATKUU – SYYSKUUSSA JULKAISTU DEBYYTTILEVY RIKKOI TUPLAPLATINARAJAN *Warner Music Finland*.  26.10.2020. Viitattu 29.10.2020. (englanniksi)
11. ↑  Tuomas Aflecht: Emma-gaalan ilta oli historiallinen – Behm voitti jokaisen kategorian missä oli ehdolla, näpäytti kriitikkoa ja puhui biisintekijöiden puolesta *Rumba.fi*. Viitattu 16.5.2021.
12. ↑  Elastisen ja Jenni Vartiaisen Epäröimättä hetkeekään oli soitetuin suomalainen kappale koronavuonna 2020 *ts.fi*.  30.6.2021. Viitattu 30.6.2021.
13. ↑  100 maailman parasta laulua.  *Helsingin Sanomat*, 15.1.2022. Artikkelin verkkoversio (maksullinen). Viitattu 15.1.2022.